2 vas wat glo diesel uit Transnet-pypleiding steel | Maroela Media
Die boewe het met 'n tenkwa opgedaag. (Foto: SA Polisie)
Twee mans is aangekeer toe hulle glo diesel uit 'n Transnet-pypleiding naby Delmas, Mpumalanga, probeer steel het. Die boewe het met 'n dieseltenkwa opgedaag.
Veiligheidwagte van Transnet het Vrydag die vragmotor en agt mans opgemerk. "Die verdagtes het in verskillende rigtings laat spaander toe hulle besef het hulle is opgemerk. Die wagte kon twee verdagtes, waarvan een glo die drywer is, in hegtenis neem," het kapt. Dineo Sekgotodi, woordvoerder van die Valke in Mpumalanga, gesê.
Lede van die polisie se eenheid vir ernstige georganiseerde misdaad, lede van die Delmas-polisie, die Witbank-blitspatrollie en beamptes van die kriminele misdaadrekordsentrum het die toneel en omgewing gefynkam. Die res van die bende was egter skoonveld.
Die Valke het beslag gelê op verskeie items, ook twee kragopwekkers wat gebruik is om diesel uit die pyp te probeer tap. (Foto: SA Polisie)
"Op die toneel het die beamptes beslag gelê op 'n 20 000 ℓ-dieseltenkwa, twee klein opwekkers – een daarvan in die vragmotor en die ander een vasgemaak aan 'n pyp wat diesel uit die pypleiding pomp – sowel as ander toerusting," het Sekgotodi gesê.
Die verdagtes is tussen 21 en 28 jaar oud en sal na verwagting Maandagoggend in die Delmas-landdroshof verskyn. Nóg inhegtenisnemings word nie uitgesluit nie.
Mense kan nou maar net nie hulle hande van "ander" se goed af hou nie.
Kan Maroela media asb vir ons 'n kaart van die pyplyn plaas, ek het 'n diesel voertuig…..
Dit was beslis nie die eerste keer wat dit plaasvind nie, n vinnige en maklike manier van geld maak, laat die 2 boewe praat en hul makkers uitbring, hoop daar word n voorbeeld van hulle gemaak.
En more betaal ons 25c n liter diesel meer.
Kragopwekkers of kragpompe? As daar opwekkers was sal daar dan seker elektriese pompe ook moes wees. Kragopwekkers kan nie vloeistof pomp nie. Vra maar net.